Broj: 711-I-247-M-27/23-02-24

Zagreb, 06. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **obveznika Dragana Šokčevića, člana Uprave - direktora trgovačkih društava Gunjanska čistoća d.o.o. za komunalne usluge i Komunalno trgovačko društvo Gunja d.o.o.,** za davanjem mišljenja Povjerenstva, na 203. sjednici održanoj dana 06. veljače 2023.g. donosi sljedeće

**MIŠLJENJE**

1. **Sukladno odredbi članka 18. stavka 1. ZSSI-a obveznik Dragan Šokčević ne može istodobno obnašati dužnost člana Uprave - direktora trgovačkog društva Gunjanska čistoća d.o.o. za komunalne usluge i člana Uprave - direktora trgovačkog društva Komunalno trgovačko društvo Gunja d.o.o.**
2. **Na temelju odredbe članka 8. stavka 1. ZSSI-a, obveznik Dragan Šokčević dužan je razriješiti okolnost istodobnog obnašanja dužnosti iz točke I. izreke ovoga mišljenja.**

Obrazloženje

Zahtjev za mišljenjem podnio je obveznik Dragan Šokčević, član Uprave - direktor trgovačkih društava Gunjanska čistoća d.o.o. i Komunalno trgovačko društvo Gunja d.o.o. U Povjerenstvu zahtjev je zaprimljen 30. siječnja 2023.g. pod poslovnim brojem 711-U-1438-M-27/23-01-1, povodom kojeg se vodi predmet broj M-27/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Osijeku Povjerenstvo je utvrdilo da je pod brojem MBS: 030168288 upisano trgovačko društvo Gunjanska čistoća d.o.o. čiji je osnivač Općina Gunja, a kao osoba ovlaštena za zastupanje upisan je Dragan Šokčević koji od 23. ožujka 2020.g., kao član Uprave, društvo zastupa pojedinačno i samostalno.

Isto tako, uvidom u sudski registar Trgovačkog suda u Osijeku Povjerenstvo je utvrdilo da je pod brojem MBS: 030002661 upisano trgovačko društvo Komunalno trgovačko društvo Gunja d.o.o. čiji je osnivač Općina Gunja, a kao osoba ovlaštena za zastupanje upisan je također Dragan Šokčević, koji od 23. ožujka 2020.g., kao član Uprave, društvo zastupa pojedinačno i samostalno.

Slijedom navedenog, Dragan Šokčević povodom obnašanja navedenih dužnosti dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je od 23. ožujka 2020.g. član uprave - direktor u dva trgovačka društva u vlasništvu Općine Gunja, i to: Gunjanska čistoća d.o.o. i Komunalno trgovačko društvo Gunja d.o.o. na način da je u Gunjanskoj čistoći d.o.o. u radnom odnosu, a u Komunalnom trgovačkom društvu Gunja d.o.o. dužnost obavlja volonterski bez naknade. Zaključno, postavlja upit smije li istodobno biti član Uprave u oba navedena trgovačka društva.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Sukladno navedenim odredbama ZSSI-a, obveznik Dragan Šokčević koji obnaša dužnost člana Uprave - direktora trgovačkog društva Gunjanska čistoća d.o.o. za komunalne usluge ne može istovremeno obnašati i dužnost člana Uprave - direktora trgovačkog društva Komunalno trgovačko društvo Gunja, d.o.o., te je dužan sukladno odredbi članka 8. stavka 1. ZSSI-a, razriješiti okolnost istodobnog obnašanja dužnosti ovih dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dragan Šokčević, putem e-maila
2. Objava na internetskoj stranici Povjerenstva
3. Pismohrana